  Виталий Пронин Та дыр куспын со аслэсьтыз интызэ умой-умой шедьтӥз, удмурт кылъя дышетӥсьёслэн ӝӧк выл изданизы луиз.Юбилеен валче пӧртэм ужрадъёс ортчытэмын. Йылпумъяськизы соос «Улосвылъёсысь этножурналистика: туала югдур но туала азинскон сюресъёс» форумен. Радъяськиз со таяз арня вискын Кузебай Герд нимо гимназиын.Журналын ужасьёсты ӟечкыланы вуылӥзы Печатья но ивор вӧлмытонъя агентствоысь, Дышетонъя но наукая министерствоысь, Дышетон удысэз азинтонъя институтысь кивалтӥсьёс но валтӥсь специалистъёс, «Удмурт Кенеш» огазеяськонысь, Журналистъёслэн союзысьтызы ӧнерчиос. Нош валтӥсь интыын луизы удмурт кылъя дышетӥсьёс. Быдэс зал тыр соос люкаськизы. Шуныт кылъёссэс ӧз жалялэ. Угось ӵапак та журнал соослы дышетон удысын туала амалъёсты кутыны юрттэ. Эшшо - огазьын возиськыны, огкужымен удмурт кылмес азинтон бордын тыршыны.Форум дыръя но дышетӥсьёс дэмен шумпо-тӥзы: Шаркан ёросысь Ляльшур школаысь удмурт кылъя но литературая дышетӥсь Светлана Малинина та нуналъёсы гинэ 2-тӥ интыен берытскиз Россиысь анай кылъя дышетӥсьёслэн вожвылъяськонысьтызы. Бугыртӥзы сюлмаськытӥсь ужпумез но: Прокуратура соослэсь ужзэс эскере но азязы куронъёс пуктэ: дышетон программаос ӟуч кылын луыны кулэ. Эшшо алэ кун перечене пыртымтэ учебникъёсъя ужамлэсь.- Программаосты гожъяно луом ӟуч кылын, - шуиз «Удмурт Кенеш» огазеяськонлэн вице-президентэз Татьяна Ишматова. - Но соослы образецъёс вань, соин ик секыт уж уз луы со. Нош учебникъёс пумысен ужпум сэрттэмын-пертчемын луыны кулэ. Москвае люкаськылӥз фин-угор калыкъёслэн кенешсы, отын но та ужпум ӝутэмын вал. Вазиськонэн потэмын анай кылъя учебникъёс пумысен законэ воштонъёс пыртон сярысь. Нош али асьмелы ужано, юскиськоно ӧвӧл.Туала дышетӥсь котыр ласянь азинскыны кулэ. Таяз радэ «Вордскем кыл» соосты дышетӥз эссе гожъяны, интервью басьтыны, методической статья гожтыны но трос мукетызлы. Форум дыръя чузъяськизы тунсыко докладъёс, радъяськизы мастер-классъёс. Дышетӥсьёслы «Вордскем кыллэсь» одӥгзэ номерзэ дасяны луонлык сётэмын вал. Эшшо сӥлы каремын журналэн ӟеч кусып возись дышетӥсьёс, тодосчиос, удмурт кыллы но литературалы дышетон методикаез азинтыны юрттӥсь авторъёс.Элина Васильева Теги: гезет  